The Pussycat Dolls
The Pussycat Dolls Kaliforniya shtatining Los Angeles shahrida tuzilgan qizlardan iborat musiqiy guruh va raqs ansamblidir. 1995-yili xoreograf Robin Antin tomonidan burlesk truppasi oʻlaroq asos solingan. Jimmy Iovinening taklifiga binoan Antin burlesk uslubidagi truppani pop guruhga aylantirishga qaror qildi. Antin 2003-yilda Interscope Geffen A&M Records studiyasi bilan shartnoma imzolashga muvaffaq boʻldi. Guruh aʼzolari: Nicole Scherzinger, Carmit Bachar, Ashley Roberts, Jessica Sutta, Melody Thornton va Kimberly Wyatt. Guruhning debyut singli 2004-yilda ishlangan Shall We Dance? filmi soundtracki boʻlmish „Sway“ ashulasi boʻlgan. The Pussycat Dolls guruhi umumjahon shuhratga „Donʼt Cha“, „Stickwitu“, „Buttons“ va PCD (2005) albomi ortidan erishdi. PCD guruh tomonidan chiqarilgan ilk albom boʻlib, platina sertifikatiga loyiq koʻrilgan. Biroq, guruh tijoriy jihatdan muvaffaqiyat qozonishiga qaramay, guruhning bosh vokalisti Scherzingerga berilgan koʻproq eʼtibor va boshqa aʼzolar eʼtibordan chetda qolib ketganligi tufayli ichki nizolarga duch keldi. Bacharning guruhni tark etishi guruh oʻzining ikkinchi va soʻnggi studiyaviy albomi Doll Domination (2008) ni omma eʼtiboriga havola etishidan oldin sodir boʻldi. Albomning „When I Grow Up“, „I Hate This Part“ va „Jai Ho! (You Are My Destiny)“ kabi ashulalari hit boʻldi. Guruh 2009-yilgi jahon turnesi tugatganidan soʻng tanaffusga chiqdi va 2010-yilda toʻliq tarqalib ketdi. 2019-yilda guruh yana qayta tiklanishini eʼlon qilib, turne tashkillashtirishini va yangi albom chiqarishini xabar qildi. Biroq, COVID-19 pandemiyasi tufayli kelib chiqqan vaziyatning yomonlashuvi, shartnoma kelishuvi buzilishi hamda logistik muammolar ortidan 2022-yilda guruhning boʻlajak turnesi bekor qilindi va guruh taqdiri nomaʼlumligicha qoldi. Billboard jurnali Pussycat Dolls guruhini 2000-yillarning 80-eng muvaffaqiyatli musiqiy guruhi, deb atadi. Guruh shu kungacha umumjahon boʻylab 55 million dona audioyozuv sotgan va bu ularni hamma vaqtlarning eng koʻp audioyozuvini sotgan musiqiy guruhlaridan biriga aylantirdi.